**Hutba u povodu nasilja u Gazi**

**i poruka reisu-l-uleme Huseina ef. Kavazovića**

Petak, 5. rebiʻul-ahir 1445. god. po H. /20. oktobar 2023. godine

*Hvala Allahu Stvoritelju i Uzdržavatelju svih svjetova, nema drugog Boga osim Njega. Svjedočimo da je Muhammed, a.s., Allahov rob i poslanik.*

*Donosimo salavat na Njegovog odabranika Muhammeda, a.s., koji je poslan s istinom i radosnim vijestima ljudima.*

Neopisiva je bol i gorčina koje ovih dana osjećamo gledajući prizore nasilja u Gazi. Masovna bombardovanja civila, zastrašujuća razaranja, progoni stanovništva, stradanje djece. Prizori užasa smjenjuju jedan drugi. Apeli koji stižu iz cijelog svijeta za mirno rješenje sukoba i povratku dijalogu ne mogu se čuti od zaglušujućih eksplozija, neprincipijelnih politika i medijskog potpirivanja nasilja. Jedno nasilje se pravda drugim, još većim i stravičnijim nasiljem. Bezumnoj želji za razaranjem nemoguće je naći ni logičko ni moralno opravdanje. Zahtjeve za pravdom nadglasavaju pozivi za osvetom. Ne dozvoljava se čak ni solidarnost sa civilnim žrtvama. Nakon toliko prolivene krvi i stradanja ljudi s pravom se pitamo: *Ulazi li čovječanstvo u epohu modernog barbarstva u kojem je moćnima sve dopušteno? Ako smo, zaista, izgubili ljudsko lice da više ne saosjećamo sa patnjom djece, žena, staraca, nemoćnih i potlačenih, ako u srcima ljudi nema ni toliko vjere, ljudskosti i hrabrosti da javno osude nasilje, nisu li onda širom otvorena sva vrata i svi prozori za dolazak modernog barbarstva?*

Draga braćo i poštovane sestre,

Milostivi Allah u Kur᾽ani-kerimu nas podsjeća na moralne principe koje su pripadnici ljudskog roda dužni slijediti neovisno o tome gdje i kada žive svoj ovozemaljski život.

اِنَّ اللّٰهَ يَأْمُرُ بِالْعَدْلِ وَالْاِحْسَانِ وَا۪يتَٓائِ ذِي الْقُرْبٰى وَيَنْهٰى عَنِ الْفَحْشَٓاءِ وَالْمُنْكَرِ وَالْبَغْيِۚ يَعِظُكُمْ لَعَلَّكُمْ تَذَكَّرُونَ

***„Allah zahtijeva da se svačije pravo poštuje, dobro čini, i da se bližnjima udjeljuje, a razvrat i sve što je odvratno i nasilje zabranjuje; da pouku primite, On vas savjetuje.“*** (En-Nahl:90)

Kada jednom čvrsto odluči živjeti prema propisima svoje vjere, musliman mora biti dosljedni branilac pravde. To znači, da svaki musliman mora biti uz potčinjene i obespravljene - bili oni muslimani ili ne.

Božiji poslanik Muhammed, a.s., jednom prilikom je posjetio svoje drugove/ashabe da ne mogu biti neutralni kada je u pitanju podrška pravičnosti i suprotstavljanje zulumu.

„Pomozi svome bratu“, rekao je Muhammed, a.s., „bez obzira da li on čini zlo drugima ili se njemu čini zlo.“ Jedan ashab je upitao: „O Božiji poslaniče, razumijem da treba pomoći onoga kome je učinjeno zlo, ali kako da pomognem onome koji čini zlo?“ Poslanik odgovori: „Zaustavi ga u činjenju zla, na taj način ćeš mu pomoći.“

Draga braćo i poštovane sestre,

u ovoj hutbi, iskazujući saosjećanje sa svim žrtvama nasilja u Gazi i na Bliskom Istoku donosimo i poruku Reisul-uleme:

***U ime Allaha Milostivog, Samilosnog.***

أستعيذ بالله،

يَا أَيُّهَا الَّذِينَ آمَنُوا كُونُوا قَوَّامِينَ لِلَّهِ شُهَدَاءَ بِالْقِسْطِ ۖ وَلَا يَجْرِمَنَّكُمْ شَنَآنُ قَوْمٍ عَلَىٰ أَلَّا تَعْدِلُوا ۚ اعْدِلُوا هُوَ أَقْرَبُ لِلتَّقْوَىٰ ۖ وَاتَّقُوا اللَّهَ ۚ إِنَّ اللَّهَ خَبِيرٌ بِمَا تَعْمَلُونَ

***„O vjernici, dužnosti prema Allahu izvršavajte, i pravedno svjedočite! Neka vas mržnja koju prema nekim ljudima nosite nikako ne navede da nepravedni budete! Pravedni budite, to je najbliže bogobojaznosti, i bojte se Allaha, jer Allah dobro zna ono što činite.“*** (Kur’an, 5:8)

Draga braćo, poštovani džemate,

Ovih dana se naš ummet i čovječanstvo suočava sa eskalacijom nasilja u Gazi koja prijeti da uzrokuje jednu od najvećih katastrofa ovog vremena. Stravične snimke stradanja nedužnih civila, žena i djece, otmica i zatvaranja bez obzira na to kojem narodu žrtve pripadaju i kako se Bogu mole, ne mogu imati opravdanje. Porušene bolnice, škole i bogomolje, milioni ljudi bez vode, hrane, struje, ostavljeni bez izlaza i mjesta gdje bi se sklonili moraju uznemiriti sve savjesne ljude. Nepravda koju desetljećima trpi palestinski narod pred očima čitavog svijeta crna su mrlja na savjesti čovječanstva.

Teško je nama priznati da je problem sa svijetom što često mi ne vidimo jedni druge kao jednake. To je ono šejtansko u nama, ono Iblisovo: ***„Ja sam bolji od njega“.***

Svaki nevini život je svet i svako nasilje zaslužuje osudu. Nema manje i više vrijedne dječje krvi, majčine boli i nevinih života.

Danas, nažalost, svjedočimo licemjerju koje prijeti samim moralnim temeljima čovječanstva.

Braćo moja!

Mi ćemo kao Islamska zajednica uraditi sve što je u našoj skromnoj moći da, humanitarnom pomoći i svojim stavom kojeg javno iznosimo, pomognemo našoj braći u Palestini. Ostaćemo predani izgradnji mira u svojoj domovini i zagovaranju mira i pravde svugdje u svijetu. Pravedni mir je jedini garant da će zlo rata, razaranja i nepravde biti zaustavljeno u Svetoj zemlji Božijih poslanika i vjerovjesnika.

Zato još jednom apelujemo na sve donosioce odluka koji mogu doprinijeti zaustavljanju nasilja da ne ostanu slijepi na patnju palestinskog naroda u Gazi. A nasilnici neka ne misle da Svevišnji Gospodar ne zna ono što rade. Neka žrtve ne gube nadu u Božiju milost i neka svima nama bude poruka da nas Uzvišeni stalno, pa i onim što ljudske ruke rade u Gazi, stavlja na kušnju kako bi svi pokazali ono što jesmo. Budite uvijek na strani pravde, istine i mira. Ne plašite se na putu istine ničijeg prijekora i ne povodite se za svojim strastima, prohtjevima i strahovima. Budite uvijek na strani žrtve, uz nemoćne i one kojima se čini nepravda. Dovite i molite za njih kao što ćemo u našim džamijama danas iza džume doviti za mir u Palestini.

Allahu naš, Ti si naš zaštitnih i svjedok naše dobre namjere i želje da svijetom zavlada mir i pravda.

Mi se u Tebe uzdamo i na Tebe oslanjamo.

Pomozi nas na putu istine i pravde i budi zaštitnik nevinim žrtvama u Gazi i sačuvaj nas od nedosljednosti i manjkavosti naših. Amin.